**„За да съм здрав, аз избирам...“**

**Есе**

Животът е книга. За някои красив роман, но за други той се превръща в история на ужасите. Самите ние сме писателите на тази книга, наречена „Живот“ или просто „Съществуване“. Всеки ден пишем по нейните страници с черно неизтриваемо мастило. Не можем да се върнем и дапоправим онова, което не ни харесва. Можем само да напишем нещо по-красиво и стойностно. Сами определяме сюжета и героите. Често сме изправени пред много тежки избори. Звучи толкова страшно, нали?

Тази книга невинаги е вълшебна приказка и по нищо не прилича на такава. Защото понякога тя описва битки. Ежедневни битки за оцеляване. Да бъда или да не бъда? Искам или мога? Трябва или не бива? Толкова много въпроси, безброй избори… Всеки ден сме изправени пред безкрайно много избори. Един от тях е как да допишем книгата на живота си. Като всеки писател понякога и ние губим мотивация, стимул, вяра. И тогава пред нас се появява най-големият враг. Несъществуващата розова реалност - дрогата. Започва се с нещо леко - „Ей така, да ми стане весело, да забравя за проблемите.“ В един момент това не стига, тялото започва да иска още и още. Ставаш роб на следващата доза. И в един момент се озоваваш в една друга реалност. Дрогата бавно е откраднала твоята книга „Живот“ и те е „вкарала“ в своята - „Съществуване“. Там няма мечти. Няма бъдеще. Забравяш за кариера, семейство, понякога дори за дом. Ти вече си неин роб. Понякога дотолкова те е пленила, че те кара да продаваш себе си за следващата доза. Дните ти се превръщат в съществуване до следващата спринцовка.

Но нали все пак ти си избрал тя да е част от теб. А защо? Заради онази, розовата реалност. А какво всъщност ти дава тя и какво ти взима? Дава ти моментно щастие - за час, за два, може и за три. Но не премахва проблемите ти, само ги увеличава. Ставаш „готин“, защото и ти „взимаш“ или пушиш. Но пред кого си „готин“, това ли са хората, пред които искаш да се доказваш. Сега вземи една везна. Претегли внимателно плюсовете от едната страна и минусите от другата. Тогава ще разбереш колко много си имал, но си го загубил. Имаш едно почасово щастие, взето срещу залог на бъдещето ти. Написал си го в книгата си. Няма гума, мастило е. Щастието да прегърнеш новороденото си в болницата ще е заменено от това да гледаш как поредната система се влива в организма ти, за да го пречисти от пораженията, които самият ти си му нанесъл. Средствата за образование, семейство, покрив над главата ти сега ще са поредната доза. Това ли искаш? Това ли е твоята „розова реалност“?

 За мен не е… Аз избрах друго - да съм здрава и щастлива! За да съм здрава, аз избрах да се изправя пред проблемите си и да ги преодолея, недопускайки дрогата и тютюна в живота си. Избрах да инвестирам в мечти, а не в пакетче прах или кутия цигари. Пожелах да отгледам в здраве и с любов децата и внуците си и да се старая да съм достоен пример за тях. Взех книгата на живота си в ръце, когато ми беше най-трудно, стиснах химикала със зъби, но не позволих да ми я вземат и да ме завъртят в омагьосания кръг на „Съществуване“. Направи го и ти! Покажи, че можеш да се изправиш срещу всички тези вещества и тютюневи изделия и да им докажеш, че си по-силен от тях. Че няма да си поредната жертва или роб. Направи го заради майката, която ти е дала живот - не го похабявай! Заради детето, което ще разчита да си здрав, за да му бъдеш опора. И най-вече заради себе си. Бъди авторът, който сам може да допише книгата „Живот“ с най-пъстрите цветове на дъгата, без да позволява никой да му я отнеме.

Пиши, твори, бъди! Споделяй проблемите си! Не се поддавай на „розовата реалност“ и тютюна. Те са твой враг, а животът ти е тук и сега. Допиши го по най-красивия начин!

**Участник: Виктория Иванова,**

**ЧПГ „АК – Аркус“ ЕООД**

**гр. Велико Търново**

Учител: Пенка Константинова

преподавател по български език и литература

ЧПГ „АК – Аркус“ ЕООД

гр. Велико Търново